ભારતનો રસીકરણ કાર્યક્રમ હંમેશાંથી સમગ્ર દુનિયામાં સૌથી મોટો કાર્યક્રમ રહ્યો છે. આ કાર્યક્રમની સફળતાનું ફળ પણ આપણને ચાખવા મળ્યું છે, કારણ કે આજે ભારતને પોલિયો-ફ્રી દેશનું બિરુદ મળ્યું છે. ભારતમાં છેલ્લે ૨૦૧૧ની ૧૩ જાન્યુઆરીએ પોલિયોનો કેસ નોંધાયો હતો. આપણા પાડોશી દેશો પાકિસ્તાન અને અફઘાનિસ્તાનમાં પોલિયો હોવા છતાં આપણે પોલિયો-ફ્રી દેશ બની શક્યા છીએ એની પાછળ ફક્ત એક કારણ છે અને એ છે આપણો વિશાળ અને અકસીર રસીકરણ કાર્યક્રમ. આજે આમ તો ઘણા રોગો માટે રસી ઉપલબ્ધ છે, પરંતુ ભારત સરકાર દ્વારા જે રસીઓ બાળકો માટે ફરજિયાત કરવામાં આવી છે એ રસી કુલ સાત રોગો સામેની લડાઈ છે જેમાં ડિફ્થેરિયા, અવાજ કરતો કફ, ટિટનસ, પોલિયો, ટ્યુબરક્યુલોસિસ એટલે કે TB જેને ક્ષયરોગ પણ કહે છે, મીઝલ્સ એટલે કે ઓરી અને હેપેટાઇટિસ Bનો સમાવેશ થાય છે. આજે ક્રિટીકૅર હૉસ્પિટલ, જુહુનાં પીડિયાટ્રિશ્યન ડૉ. ઝીનલ ઉનડકટ પાસેથી જાણીએ આ રસીઓનું મહત્વ અને શા માટે એને આપવી જરૂરી છે.